**Povzetek revizijskega poročila *Pravilnost financiranja volilne kampanje Feliceja Žiže, kandidata za poslanca italijanske narodne skupnosti na predčasnih volitvah poslancev v Državni zbor Republike Slovenije v letu 2018***

Računsko sodišče je izvedlo *revizijo pravilnosti financiranja volilne kampanje Feliceja Žiže, kandidata za poslanca italijanske narodne skupnosti na predčasnih volitvah poslancev v Državni zbor Republike Slovenije v letu 2018*, ki jo je organiziral Felice Žiža.

*Cilja revizije* sta bila izrek mnenja o pravilnosti poročanja v skladu z Zakonom o volilni in referendumski kampanji ter izrek mnenja o pravilnosti poslovanja v skladu z Zakonom o volilni in referendumski kampanji. Računsko sodišče je v reviziji tudi ugotovilo znesek delnega povračila stroškov volilne kampanje, do katerega je upravičen organizator volilne kampanje.

Računsko sodišče je o pravilnosti poročanja v skladu z Zakonom o volilni in referendumski kampanji Feliceju Žiži izreklo *mnenje s pridržkom*, ker med porabljenimi sredstvi ni izkazal bančnih stroškov za volilno kampanjo in ker je med nakazili v humanitarne namene previsoko izkazal presežek zbranih sredstev nad porabljenimi.

Računsko sodišče je o pravilnosti poslovanja v skladu z Zakonom o volilni in referendumski kampanji Feliceju Žiži izreklo *mnenje s pridržkom*, ker je prepozno predložil poročilo o financiranju volilne kampanje Agenciji Republike Slovenije za javnopravne evidence in storitve in ker poročilo ne vsebuje vseh obveznih podatkov.

Ljubljana, 30. novembra 2018